Entinen teknologia­johtaja: Nokia ei kyennyt toimimaan joukkueena ja siksi puhelimet romahtivat

HS haastatteli Nokian entisiä hallituksen jäseniä Risto Siilasmaan esittämistä väitteistä. Hyvin harvat kommentoivat, mutta monet ovat hämmentyneitä.

Ylimmän johdon kyvyttömyys toimia joukkueena oli yksi merkittävä syy Nokian älypuhelimien romahdukseen, arvioi yhtiön entinen teknologiajohtaja Pertti Korhonen.

”Nokian älypuhelimien haasteet olivat hyvin hahmotettavissa jo vuosina 2004–2006 eli paljon ennen Applen tuloa markkinoille. Oli nähtävissä, että Symbian-käyttöjärjestelmän elinkaari tulee jossain vaiheessa päätökseensä ja pitää kehittää aivan uusi, moderni ohjelmistoalusta”, Korhonen sanoo.